Har du for nyligt modtaget en mail, som angiveligt skulle være fra Sygeforsikring Danmark, skal du være opmærksom. Der er nemlig falske mails i omløb for tiden. TV2 Nord har modtaget henvendelser fra flere nordjyder, som får mails i deres indbakke, hvor det påståes, at de er berettigede til at modtage et tilskud på 3.406,65 kroner, og der opfordres til at klikke på et link. Dette skal du ikke gøre, da mailen er falsk. - Vi beder aldrig folk om fortrolige oplysninger via mail eller links. Vi beder altid folk om at logge ind med NemID på sygeforsikring.dk, siger kommunikationschef ved Sygeforsikring Danmark, Lone Ellersgård. Phishing-mails Sådanne mails kaldes phishing mails, og de har til formål at lokke dine personlige oplysninger ud af dig. -Vi er kede af, at de bruger vores logo og navn til at forsøge at snyde folk, siger kommunikationschef ved Sygeforsikring Danmark, Lone Ellersgård. Desværre er det ikke første gang, at Sygesikring Danmark oplever, at forsikringsselskabets navn bliver misbrugt på denne måde. Mange andre store virksomheder i Danmark oplever samme problem. Gode råd Nogle af de falske mails kan se meget ægte ud. Derfor har Sygesikring Danmark samlet nogle gode råd på deres hjemmeside til at tjekke dine mails efter.

Referat:
Nordjyder modtager i øjeblikket falske mails, som skulle forestille at være fra Sygeforsikring Danmark.